Tirsdag den 13. marts gennemførte Nordjyllands Politi en aktion på bordeller og privatadresser. Lignende aktioner forgik samtidigt i andre jyske politikredse.

Tirsdagens ransagnings- og anholdelsesaktion er resultatet af et samarbejde mellem Nordjyllands Politi og Rejseholdet, som blev påbegyndt i slutningen af 2006. Formålet var at efterforske en sag om bordeldrift og rufferi i forbindelse med en mistanke om udenlandske kvinders prostitution i Jylland. Efterforskningen har ført til at der tirsdag den 13. marts blev gennemført en række samtidige aktioner i Nordjyllands, Midt- og Vestjyllands og Sydøstjyllands politikredse. Aktionerne har ført til en række anholdelser af udenlandske prostituerede, og samtidigt er tre personer blevet anholdt og fremstillet i grundlovsforhør, sigtet for rufferi. Alle tre har kæret kendelsen om varetægtsfængsling til landsretten.